
Д О К Л А Д

от контролна проверка по прилагане на екологичното законодателство


Обект: Кравеферма в землището на гр. Грамада - ПИ 17645.508.12, с оператор „Про - Агро“ ЕООД, с. Хайредин, общ. Хайредин, обл. Враца
Дата на извършване на проверката: 19.03.2025 г.
Място на извършване на проверката: гр. Грамада, общ. Грамада, обл. Видин, ПИ 17645.508.12
Проверени компоненти и фактори на околната среда:
· Въздух
· Опасни химични вещества
· Почви

Цели на проверката:
Провеждане на планов текущ контрол по компоненти и фактори на околната среда за изпълнение изискванията на:
· Закон за опазване на околната среда (ЗООС) и подзаконовите нормативни документи, както и условия;
· Закон за чистотата на атмосферния въздух (ЗЧАВ) и подзаконовите нормативни документи;
· Закона за защита от вредното въздействие на химичните вещества и смеси (ЗЗВВХВС) и подзаконовите нормативни документи;
· Закон за почвите (ЗП) и подзаконовите нормативни документи.

Извършени дейности:
              На 19.03.2025 г., на онование чл. 148, ал. 3 от Закона за опазване на околната среда и във връзка с изпълнението на плана за контролната дейност на РИОСВ – Монтана през 2025 г. и Заповед № РД-126/18.03.2025 г. на директора на РИОСВ – Монтана, се извърши проверка на обекта и беше съставен Констативен протокол № КПКД-08/19.03.2025 г.

Проверени са:
· Сгради за отглеждане на животните;
· Съоръжения и оборудване на територията на кравефермата;
· Складове за съхранение на химични вещества и смеси;
· Документи и данни, свързани със законовите и подзаконови нормативни актове по околна среда.


Констативна част:
На площадката на кравефермата животните се отглеждат в две халета. Налични са още  доилна зала с административна част, две торови шахти, три лагуни за течна торова фракция и една лагуна (200 м. куб.) за съхранение на изтичащите води от седемте силажни ями.

1. Компонент „Въздух”:
Суровото мляко се съхранява в две еднакви охладителни цистерни, като информацията за вида и количеството на съдържащите се в тях флуорсъдържащи парникови газове под формата на годишен отчет се представя ежегодно чрез администрирания от ИАОС – София електронен регистър. Последният отчет за 2023 г. е проверен и валидиран от РИОСВ – Монтана.
Представени са досиета на оборудването, с актуални записи за извършените проверки за течове и поддръжка от хладилен техник, с издаден от председателя на ББКМ-София документ за правоспособност съгласно изискването на ЗЧАВ. Оборудването е маркирано със съответстващи на изискванията на законодателството за форма и съдържание етикети.
За периода от предходната проверка по компонент „Въздух“ през 2021 г. до настоящата такава операторът не е получавал и в РИОСВ – Монтана не са постъпвали сигнали и жалби, касаещи замърсяване на въздуха и миризми от дейността на обекта.

2. Фактор „Опасни химични вещества“:
Дружеството е потребител по веригата на доставки в съответствие с изискванията на Регламент (EO) 1907/2006 REACH и за дезинфекция в доилна зала използва и съхранява химични вещества и смеси, които са класифицирани в една или повече категории на опасност. Същите се съхраняват в обособено помещение с ограничен достъп, в оригинални опаковки, етикетирани в съответствие с изискванията на Регламент ЕО 1272/2008 CLP и условията, посочени в ИЛБ и Наредбата за съхранение на химични вещества и смеси.  Не се допуска съхраняване на опаковки с нарушена цялост. 
При проверката на информацията в предоставените на български език ИЛБ  се установи, че съдържащите се в химичната смес ПАВ, отговарят на критериите за биоразградимост, съгл. Регламент (ЕО) 648/2004 за детергенти. Не се констатира и съдържание на вещества с предмет на разрешаване, които не следва да се употребяват, освен ако за тях е подадено заявление за разрешаване, както и на вещества с предмет на ограничаване, посочени в приложенията на Регламент (EO) 1907/2006 REACH.

3. Компонент „Почви“:
Почистването на торта се извършва чрез вградени скрепери и се изпомпва до открита приемна шахта, след което чрез сепаратор се разделя на течна и твърда фракция. Твърдата фракция се съхранява в торохранилище и се използва за наторяване на земеделски площи. Течната фракция се предава на „Био Пауър Инвест“ ООД - инсталация за производство на биогаз в гр. Кула, въз основа на сключен договор.
Към момента на проверката не е установен сух торов отпад извън границите на площадката. Течният торов отпад се събира в монтиран резервоар (лагуна) с бъркалка. 
При извършения оглед не са установени течове от проводи, което да създава предпоставки за изтичане на течности към почвите на съседни имоти.
Не се констатира наличие на депонирани  торови маси извън границата на площадката.

Заключение:
     Операторът изпълнява задълженията си, произтичащи от законодателство по компоненти „Въздух” и „Почви” и фактор „Опасни химични вещества“.
     При проверката не са дадени предписания.

Приоритети за последваща контролна дейност:
· Спазване изискванията на ЗЧАВ и подзаконовите му нормативни актове;
· Законосъобразно управление на опасните химични вещества и смеси.
· Законосъобразно управление на почвите.

